La Subdirecció General de Drogodependències de l'Agència de Salut Pública de Catalunya desenvolupa les línies estratègiques i d'actuació en les àrees de prevenció del consum de drogues, prevenció de trastorns mentals i promoció de la salut mental, tractament, reducció de danys relacionades amb el consum de drogues i els riscos associats.
Totes les actuacions estan emmarcades en el Pla d'actuació en prevenció sobre drogues 2012-2016, en el Pla de salut de Catalunya, el Pla interdepartamental de salut pública (PINSAP) i el Pla director de salut mental i addiccions.
La Comissió Interdepartamental sobre Drogues és l'òrgan de treball per garantir l'abordatge transversal de les drogodependències entre els diferents departaments de la Generalitat i altres administracions i entitats del sector.
Les actuacions sobre el consum d'alcohol i altres drogues són un àmbit d'intervenció prioritària en les polítiques de salut pública.
La finalitat és desenvolupar estratègies que creïn condicions per disminuir-ne el consum, minimitzar els riscos associats i disminuir significativament les conseqüències negatives resultants del consum, tant per a l'individu com per a la comunitat.
Els àmbits i programes es desenvolupen i s'implementen amb una mirada transversal en perspectiva de gènere i transculturalitat.
Per tant, el consum d'alcohol i altres drogues, i les complicacions que se'n deriven, és un problema de salut pública molt important, i prevenir-lo ha estat i és una prioritat del Departament de Salut de la Generalitat de Catalunya.
En aquest sentit, s'implementen programes específics tenint en compte l'àmbit d'actuació i el col·lectiu al qual va destinat (joves, famílies, dones, professionals, col·lectiu vulnerables, etc.
En l'àmbit de la prevenció del consum de drogues, destaquem els projectes de desenvolupats en el Pla interdepartamental de salut pública (PINSAP).
Les Webs 2.0: elpep.info i laclara.info per a l'ús de tecnologies de la comunicació per potenciar la difusió dels missatges preventius adreçats als joves.
El FITJOVE de prevenció de consum de drogues entre adolescents de 4t d'ESO (15 i 16 anys) a través de la promoció d'activitats esportives en instal·lacions de la comunitat.
I el Programa Q de Festa-Nits de Q ualitat per a la prevenció dels problemes relacionats amb els consums de drogues en l'àmbit de la nit.
També s'ofereix tallers d'apoderament per gestionar preventivament els consums d'alcohol i drogues en famílies mitjançant el programa " Connecta amb els teus fills ".
En els serveis de salut, el programa Beveu Menys i programes de prevenció dels danys a tercers -com l' Embaràs sense alcohol, i A la feina, alcohol 0,0.
I finalment, el programa " A primera Línia", estratègia socioeducativa d'intervenció adreçada a joves en situació de vulnerabilitat social i alt risc des de la perspectiva de reducció de riscos i de danys.
Un altre àmbit d'actuació són els programes adreçats a les persones consumidores de drogues des d'una perspectiva de reducció de danys que tenen per objectiu disminuir les conseqüències negatives del consum de drogues.
Destaquem el Programa d'Intercanvi de Xeringues per a usuaris i usuàries de drogues per via parenteral, el Programa de Sobredosis per opiacis i/o psicoestimulants que es centre principalment en la formació de professionals sanitaris perquè aquests formin als mateixos consumidors i familiars entre d'altres Programes de reducció de danys.
Més informació a Professionals de Canal Drogues
Segons l'Organització Mundial de Salut, la salut mental és un estat de benestar en el qual l'individu té consciencia de les seves pròpies aptituds, és capaç d'afrontar les pressions normals de la vida, pot treballar de manera productiva i fructífera i és capaç de realitzar una contribució positiva a la comunitat.
D'aquesta definició es desprèn que la salut mental forma la base del benestar i el funcionament efectiu de l'individu i de la comunitat.
A més, la salut emocional (una de les dimensions de la salut mental) és un concepte positiu que no va directament lligat a la presència o l'absència de malaltia mental.
És un concepte ampli relacionat amb la manera com ens sentim, pensem o actuem en el nostre dia a dia.
Actualment es comprèn la salut mental sota un marc biopsicosocial que obre la porta a la possibilitat d'intervenir de manera efectiva des del punt de vista de la promoció de la salut mental i la prevenció dels trastorns mentals.
En aquest marc, la Sub-direcció General de Drogodependències desenvolupa programes de prevenció i promoció de la salut mental entre els quals destaquen el Programa Prescripció Social i Salut, el programa de benestar dels professionals sanitaris a l'entorn laboral i la monitorització de la salut mental positiva o benestar emocional amb la inclusió d'una escala que avalua el benestar a l'Enquesta de Salut de Catalunya.